GVK Coating Technology

GVK Coating Technology Oy on paraislainen maalitehdas, joka on perustettu vuonna 1946. Yritys on tuotantokapasiteetiltaan Suomen kolmanneksi suurin maalien valmistaja.  Yritys valmistaa kuluttaja-asiakkaille ja rakennusteollisuuden tarpeisiin perinnemaaleja, talomaaleja, sisämaaleja ja kattomaaleja sekä vesiohenteisia pintakäsittelyaineita teollisuuteen ja tiemerkintämaaleja. 

Vuonna 2013 yrityksen liikevaihto oli noin viisi miljoonaa euroa, josta tiemerkintä- ja teollisuusmaalit muodostivat noin 65 prosenttia, ulkomaalit neljänneksen ja sisämaalit noin 10 prosenttia. Vientiä yrityksen liikevaihdosta on yli 30 prosenttia.    

Historiaa
Yritys perustettiin vuonna 1946 ja se valmisti alkuun Eau de Cologne -tuotteita nimellä Oy La Pureté Ab. Hajuvesi oli haluttu tuote, mutta vain harvoilla oli varaa siihen. Yritys laajensikin tuotevalikoimaansa pian mm. käsirasvoihin, partaveteen, etikettiliimaan, vartalovoiteisiin ja deodoranttiin. 

Vuonna 1955 yrityksen johtoon tuli Aimo Virtanen. Idean maalin valmistukseen Aimo sai, kun hän talonsa julkisivua maalatessaan huomasi, ettei maali kuivunut edes muutamassa kuukaudessa. Aimo Virtanen ajatteli, että hän pystyy itse valmistamaan parempilaatuisia maaleja. 

Vuonna 1959 yritykseen tuli töihin vastavalmistunut kemisti Bo-Erik Jensen. Hän kehitti yrityksen ensimmäisen öljymaalin ulkokäyttöön. Alkuun maaleja valmistettiin vanhassa saunassa. Tuotteita mainostettiin paikallislehdissä koko Suomessa ja niitä myytiin 10 ja 20 litran maitotonkissa. Maalia voitiin aluksi valmistaa vain kesäaikaan. 

1963 myyntiin tuli ensimmäinen versio LAPPI-pellavaöljymaalista. Tuote oli vuonna 2007 edelleen yrityksen valikoimissa. 

Vuonna 1971 valmistui ensimmäinen varsinainen tehdasrakennus, jossa maaleja alettiin valmistaa. Vuonna 1972 yritys osallistui eurooppalaisen ryhmän kanssa US Paint Associationin järjestämille messuille Atlantic Cityssä. 

1970-luvulla yrityksen nimi muutettiin nimelle Pargas Färgfabrik (Paraisten Maalitehdas). Aimo Virtanen myi yrityksen Göteborgissa toimivalle ruotsalaiselle Geveko Industri AB:lle vuonna 1983. 

1980-luvun puolivälissä vanha maalitehdas paloi, kun uusi tehdas oli saatu melkein valmiiksi. Uudelle tehtaalle ei aiheutunut palossa vahinkoja. 

Vuonna 1986 tehtaan johtajaksi tuli Ole Bergen, joka aikana tehtaan nimi vaihtui Geveko Oy:ksi. Samana vuonna maalitehtaan tontille rakennettiin ensimmäinen toimistorakennus. 

1990-luvun alkupuolen lama verotti Gevekon toimintaa, mutta 2000-luvun alussa yrityksen myynti nousi noin 21 miljoonaan markkaan eli 3,5 miljoonaan euroon. Anssi Seppinen aloitti yhtiön toimitusjohtajana vuonna 2007. 

Maalitehdas siirtyi takaisin suomalaisomistukseen toukokuussa 2013, jolloin toimitusjohtaja Anssi Seppinen, myyntijohtaja Pekka Liespuu ja Mikko Mellanen ostivat Gevekon. Yrityksen nimi muuttui samalla GVK Coating Technology Oy:ksi. Anssi Seppinen jatkoi yrityksen toimitusjohtajana.   

GVK Coating Technology valmistaa nykyään teollisuuden ja  kuluttaja-asiakkaiden tarpeisiin tiemerkintä- ja teollisuusmaaleja sekä ulko- ja sisämaaleja. Asiakaskunta toimii etenkin rakennus- ja puusepänteollisuudessa, lista- ja paneeliteollisuudessa sekä metalliteollisuudessa.  

GVK on ISO 9001 -sertifioitu yritys ja kuuluu Pakkausalan Ympäristörekisteriin. 

Lähteet

Luokka:Suomalaiset rakennustuotevalmistajat